Αγωνία (παιχνίδι)

Η αγωνία είναι ένα παιχνίδι που παίζεται με την τράπουλα συνήθως από 4 παίκτες. Μπορεί να παιχτεί και με 2 παίκτες. Παίζεται με ολόκληρη την τράπουλα (52 φύλλα, χωρίς μπαλαντέρ). Σε κάθε παρτίδα μοιράζονται από 7 φύλλα σε κάθε παίκτη. Ένα φύλλο τοποθετείται ανοιχτό στο τραπέζι, ενώ η υπόλοιπη τράπουλα τοποθετείται ανάποδα σε θέση τέτοια ώστε να την φθάνουν όλοι οι παίκτες.

Σκοπός κάθε παίκτη είναι να ρίξει όλα τα φύλλα που έχει στο χέρι του ή να πάρει όσο λιγότερους πόντους γίνεται σε κάθε παρτίδα.

Κανόνες
Πρώτος παίζει αυτός που κάθεται αριστερά από τον παίκτη που μοίρασε (αυτό γίνεται αυτόματα). Μετά παίζουν οι παίκτες με τη σειρά, σύμφωνα με τη φορά των δεικτών του ρολογιού. Ο κάθε παίκτης πρέπει να ρίξει ένα φύλλο το οποίο να έχει είτε τον ίδιο αριθμό ή την ίδια φιγούρα με το φύλλο που βρίσκεται ανοικτό πάνω πάνω. Αν δεν έχει αντίστοιχο φύλλο, τότε πρέπει να τραβήξει ένα φύλλο από την τράπουλα. Αν και πάλι δεν βρει κατάλληλο φύλλο τότε πάει πάσο.

Ο κάθε παίκτης έχει το δικαίωμα να τραβήξει φύλλο από την τράπουλα ακόμα και αν έχει διαθέσιμο φύλλο να παίξει. Μπορεί επίσης να πάει πάσο ακόμα και αν έχει διαθέσιμο φύλλο να παίξει. Σε κάθε περίπτωση όμως, πριν ένας παίκτης πάει πάσο θα πρέπει να έχει τραβήξει ένα φύλλο από την τράπουλα.

Το πρώτο φύλλο που τοποθετείται στη μέση του τραπεζιού αντιμετωπίζεται σαν να το έριξε ο προηγούμενος από τον παίκτη που παίζει πρώτος. Έτσι αν το φύλλο είναι 7, τότε ο πρώτος παίκτης πρέπει να πάρει 2 φύλλα ή να ρίξει 7 και να πάρει 4 φύλλα ο επόμενος παίκτης. Αν το φύλλο είναι 8 τότε ο πρώτος παίκτης χάνει τη σειρά του. Το 9 αντιμετωπίζεται σαν απλό φύλλο, όπως επίσης και ο άσσος τον οποίο θεωρείται ότι τον έχει ρίξει ο προηγούμενος παίκτης και δεν έχει επιλέξει διαφορετικό χρώμα από αυτό που έχει.

Όταν ένας παίκτης ρίξει το τελευταίο του φύλλο, τότε η παρτίδα τελειώνει. Ο παίκτης παίρνει μηδέν πόντους. Οι υπόλοιποι παίκτες παίρνουν πόντους, ανάλογα με το άθροισμα των πόντων του κάθε φύλλου που έχει μείνει στα χέρια τους.

Αν τελειώσουν τα φύλλα κι έχει μείνει μόνον ένα από τα διαθέσιμα που δεν έχουν μοιραστεί και είναι ανάποδα πάνω στο τραπέζι, ανακατεύονται τα φύλλα του σωρού και τοποθετούνται κάτω από το φύλλο που είναι ανάποδα και το παιχνίδι συνεχίζεται κανονικά μέχρι κάποιος παίκτης να μείνει χωρίς φύλλα.

Σημαντικά φύλλα

Άσσοι
Ο παίκτης μπορεί να ρίξει άσσο άσχετα με το χρώμα που βρίσκεται κάτω. Αν ένας παίκτης ρίξει άσσο, τότε μπορεί να επιλέξει όποιο χρώμα θέλει και να δηλώσει το χρώμα της επιλογής του. Ο επόμενος παίκτης θα παίξει με το χρώμα που έχει δηλωθεί. Δεν γίνεται να τελειώσει το παιχνίδι με άσσο ούτε να ρίξει άσσο πάνω σε άσσο. Αν ο παίκτης ρίξει τον άσσο χωρίς να δηλώσει χρώμα, ο άσσος διατηρεί το αρχικό του χρώμα.

Εφτάρια
Αν ένας παίκτης ρίξει 7, τότε ο επόμενος παίκτης τραβάει δύο φύλλα από την τράπουλα, εκτός αν έχει και ο ίδιος 7, οπότε παίζοντάς το ο επόμενος παίκτης θα τραβήξει 4 φύλλα από την τράπουλα κ.ο.κ. μέχρι να βρεθεί παίκτης που δεν έχει 7. Αν ο παίκτης που θα πάρει τα φύλλα δεν έχει κατάλληλο φύλλο για να παίξει, τότε θα τραβήξει ένα φύλλο από την τράπουλα. Όταν ένας παίκτης τραβήξει φύλλα μετά από το 7 του προηγούμενου παίκτη, αν στα φύλλα που θα τραβήξει βρει 7άρι, μπορεί να το παίξει, αλλά ισχύει σαν να είναι το πρώτο 7άρι (ο επόμενος παίκτης θα τραβήξει 2 φύλλα). Αν κάποιος παίκτης κλείσει με 7άρι ο επόμενος παίκτης τραβάει τα φύλλα που αντιστοιχούν. Και ο παίκτης που πήρε 7αρι δεν ξανά παίζει.

Οχτάρια
Αν ένας παίκτης ρίξει 8, πρέπει να ξαναπαίξει. Αν δεν έχει κατάλληλο φύλλο, πρέπει να τραβήξει από την τράπουλα και αν δεν βρει κατάλληλο φύλλο να πάει πάσο. Ένας παίκτης μπορεί να παίξει στη σειρά όσα 8άρια έχει στη διάθεσή του.

Εννιάρια
Αν ένας παίκτης ρίξει 9, τότε ο επόμενος παίκτης χάνει τη σειρά του (παίζει δηλαδή ο μεθεπόμενος παίκτης από αυτόν που έριξε το 9). Στην περίπτωση 2 παικτών ο ίδιος παίκτης παίζει δεύτερη φορά όπως γίνεται και με το 8.

Πόντοι
Κάθε φύλλο (από 2 έως 10) έχει τόσους πόντους όσο και ο αριθμός του.  
Οι φιγούρες (βαλές, ντάμα και ρήγας - J,Q,K) έχουν από 10 πόντους. 
Οι άσσοι (A) έχουν 11 πόντους.

Στην αρχή του παιχνιδιού ορίζεται αν παίζουν ένα παιχνίδι ή τόσους πόντους (συνήθως 50 ή 100). Όταν ένας παίκτης ξεπεράσει το όριο που έχει συμφωνηθεί, τότε το παιχνίδι τελειώνει και νικητής είναι αυτός που έχει τους λιγότερους πόντους. Αν στο τέλος του παιχνιδιού 2 παίκτες ισοβαθμούν, τότε παίζεται και άλλο παιχνίδι, μέχρις ότου υπάρξει ξεκάθαρο αποτέλεσμα.

Παραλλαγές
Υπάρχουν μερικές παραλλαγές οι οποίες συμφωνούνται ή όχι στην αρχή του παιχνιδιού. 
 α) Επιτρέπεται πχ όταν στην αρχή του παιχνιδιού το πρώτο χαρτί είναι άσσος ο παίχτης που παίζει πρώτος να ορίσει τι χρώμα θέλει να παιξει (ή ανάλογα τη συμφωνία να το ορίσει ο τελευταίος παίχτης ή ο νικητής της προηγούμενης παρτίδας).
 β) Επιτρέπεται ένας παίχτης να ρίξει άσο πάνω σε άσο μόνο όταν πρόκειται για το τελευταίο του χαρτί και μόνο όταν λογιστεί απλό ως χρώμα. Παράδειγμα: Ο προτελευταίος παίχτης ρίχνει άσσο και αλλάζει το χρώμα σε κούπες. Αν ο επόμενος παίχτης έχει ως τελευταίο χαρτί για να τελειώσει η παρτίδα άσσο κούπες μπορεί να το ρίξει και να κερδίσει την παρτίδα.
 γ) Αν το 8 είναι το τελευταίο χαρτί κάποιου παίκτη, δε μπορεί να κερδίσει την παρτίδα γιατί θα πρέπει να τραβήξει άλλο ένα χαρτί.
 δ) Συνήθως συμφωνείται εκ των προτέρων να λέει ο παίχτης κάθε φορά τον αριθμό των χαρτιών που έχει στα χέρια του όταν φτάσει να έχει δύο χαρτιά. Λέει δηλαδή κάρτες δύο και μετά κάρτα μία. Σε περίπτωση που δεν το αναφέρει ή το ξεχάσει ορίζεται μια ποινή λχ να χάσει τη σειρά του στον επόμενο γύρο ή να τραβήξει ένα επιπλέον χαρτί ή να του προστεθούν 10 πόντοι στο τέλος.

Παραπομπές 

Χαρτοπαίγνια